SUBT
SUBT, abreviashon di Sport Unie Brion Trappers, ta un klup di futbòl di Willemstad, Kòrsou. E klup ta hunga den Liga Kòrsou i tabata pa hopi aña un di e klupnan mas destaká di e isla. SUBT a titulá kampeon di Kòrsou i ganadó di Kopa antiano na varios okashon.

Historia 
Dia 17 di sèptèmber 1925 un grupo di hoben na Kòrsou, dirigi pa Antoine Maduro, Ricardo Goeloe i Emilio Jansen, ta lanta CSC Trappers. E promé presidente tabata Ricardo Goeloe. Dia 15 di mei 1936 CVV Bismarck i CSC Trappers ta uni bou di e nòmber Sport Unie Bismarck-Trappers (SUBT) i na 1939 e klup di futbòl Feyenoord tambe ta djòin. Na 1942, durante Guera Mundial II, ta kambia e nòmber pa Sport Unie Brion-Trappers komo ku e referensia na Bismarck tabata indeseabel.

Na 1938 e ekipo ta titulá pa promé bes kampeon di e torneo di Federashon Futbòl Kòrsou. E tabata kampeon di Kòrsou na 20 okashon i ganadó di e Kopa antiano na seis okashon. 

Desde 2008 Ebell Scharbaai ta presidente di e klup. Entrenadó ta Reynolds Mercera.

Stadion 
SUBT ta atkerí su propio velt na 1948, konosí komo velt di SUBT of stadion di Kintjan. Organisando varios rifa den kurso di tempu, e klup por a genera entrada pa entre otro konstruí i mantene un stadion. Na 1985 e stadion a wòrdu dediká na Antoine Maduro, kende tabata e hungadó mas remarkabel di SUBT fuera di ser ko-fundadó i un di su promé presidentenan. Stadion Dr. Antoine J. Maduro tin aktualmente un kapasidat pa 7000 persona i ta situá na Willemstad, den bario di Vredenberg serka di Kintjan.

Lista di Honor
Kopa antiano: 6
 kampeon na 1969, 1979, 1980, 1982, 1983, 1984
 supkampeon na 1960, 1972, 1975/1976, 1979/1980, 1982, 1990/91, 2002

Sekshon Pagá: 20
 kampeon na 1938, 1940/42, 1944/46, 1947, 1948, 1950/51, 1951/52, 1953/54, 1955, 1956, 1957, 1959, 1971/72, 1976/77, 1979, 1980, 1982, 1983, 1984, 1985
 supkampeon na 1939/40, 1942/43, 1943/44, 1960, 1964, 1969, 1970, 1974/1975, 1981, 1990/91, 2002

Prestashon den torneonan CONCACAF 
CONCACAF Champions Cup: 8
 1970 – promé buelta; derota kontra Racing Club Haïtien
 1973 – di dos buelta; derota kontra SV Transvaal 9 - 3
 1980 – promé buelta; derota kontra SV Robinhood 5 - 2
 1981 – di dos buelta; derota kontra SV Transvaal 3 - 1
 1983 – di tres buelta; derota kontra SV Robinhood 4 - 1
 1984 - resultado deskonosí
 1985 – di dos buelta; derota kontra CRKSV Jong Holland 2 - 1
 1991 – promé buelta; derota kontra SV Transvaal 6 - 0

(Eks)-hungadó destaká 
  Perucho Koolman
  Antoine Maduro

Futbòl na Kòrsou